በመከላከያ የተጋድሎ ጀብድ፤ በጋዜጠኞች የጦር ሜዳ ምስክርነት የደመቀው መድረክ
ግርማ መንግሥቴአዲስ አበባ፡- በእብሪተኛው የህወሓት ጁንታ ቡድን ምክንያት ተገድዶ ወደ ሕግ ማስከበር እርምጃ የገባው የመከላከያ ሰራዊት ያስመዘገበው ድል እና የመገናኛ ብዙኃን ባለሙያዎች በየግንባሩ በመሰለፍ ላበረከቱት አስተዋፅኦ የተዘጋጀ መድረክ በመከላከያ የተጋድሎ ጀብድ፤ በጋዜጠኞች የጦር ሜዳ ምስክርነት የደመቀ ሆኖ አልፏል።የኢትዮጵያ ፕሬስ ድርጅት 80ኛ ዓመት የምስረታ በዓሉን በማስመልከት “በሕግ ማስከበር ዘመቻ በግንባር ለተሰለፉ የሚዲያ ባለሙያዎች የተዘጋጀ የእውቅናና የውይይት መድረክ” በሚል መሪ ሀሳብ በትናንትናው ዕለት በካፒታል የእውቅናና ውይይት መርሐ ግብር አካሂዷል፡፡ በመርሃ ግብሩ ላይ እንደተገለፀው፤ ከመከላከያ ሰራዊታችን ጎን በመሰለፍ ወቅታዊ መረጃን ለሕዝብ በማድረስ በኩል ከፍተኛ ሙያዊ ኃላፊነታቸውን ሲወጡ ለቆዩ የተለያዩ የመገናኛ ብዙኃን ተቋማት ጋዜጠኞች የእውቅናና የምስክር ወረቀት ሽልማት የተሰጠ ሲሆን፤ የመከላከያ ሰራዊቱም የሕግ ማስከበርና ህልውናንና ሉዓላዊነትን የማስቀጠል ኃላፊነቱን በብቃት የመወጣቱ ተግባር የልእልናው እና የአገራችን ከፍታ ማሳያ መሆኑ በመርሃ ግብሩ ላይ ተገልጿል፡፡በመርሐግብሩ ላይ በመገኘት ሽልማቱን የሰጡት የውጪ ጉዳይ ሚኒስትር ዴኤታና የአስቸኳይ ጊዜ አዋጅ የመረጃ ፍሰት ቃል አቀባይ አምባሳደር ሬድዋን ሁሴን እንደ ተናገሩት፤ መከላከያ ሰራዊቱ ተገዶ ወደ እዚህ አይነቱ ውጊያ የገባ ቢሆንም አስፈላጊውን መስዋዕትነት ሁሉ ከፍሎ የሕግ የበላይነትን አስከብሯል፤ የአገር ሉዓላዊነትንና ማንነትን አስጠብቋል። በዚህም ሊኮራና ሊመሰገን ይገባዋል፡፡መከላከያ ሰራዊታችን በከፈለው ከፍተኛ መስዋዕትነት የሰራዊታችን ብቻ ሳይሆን የአገራችንና ሕዝባችን ሞራልና ክብር በከፍተኛ ደረጃ ከፍ ብሏል ያሉት አምባሳደር ሬድዋን፤ ከመከላከያ ጋር በመሰለፍ መረጃን በፍጥነት ተደራሽ ሲያደርጉ የነበሩና በመድረኩ እውቅናና ሽልማትን ላገኙ ጋዜጠኞችንም እንኳን ደስ አላችሁ ብለዋል።በጁንታው ላይ የተገኘው ድል ከፍተኛ ቢሆንም በዚህ ብቻ ልንዘናጋ አይገባም የሚሉት አምባሳደሩ፤ ወደ ፊት ገና ብዙ የሚቀሩን ስራዎች አሉና ለእነሱም እንደዚሁ ከወዲሁ ልንዘጋጅ እንደሚገባም ተናግረዋል።ሌላውና በመድረኩ ላይ አስተያየታቸውን የሰጡት ሙአዘ ጥበባት ዲያቆን ዳንኤል ክብረት ሲሆኑ፤ በወቅቱም፣ “ይህ ድል ከህፃናት ጀምሮ እስከ አዋቂዎች ድረስ ከፍተኛ ስሜትንና አንድነትን የፈጠረ፤ የሰራዊታችን፣ ህዝባችንና አገራችን የድምቀትና ልእልና ጫፍ ላይ ያደረሰ ስለሆነ ከዚህ እንዳይወርድ፤ ፖለቲከኞቻችንም፣ አክቲቪስቶቻችን ሁሉም ከዚህ በኋላ ወደ መንደር፣ ወደ ጠባብ አስተሳሰብ እንዳታወርዱን አደራ” በማለት አስተያየታቸውን ሰጥተዋል። በእውቅናና ውይይት መድረኩ ላይ ጋዜጠኞችና የመከላከያ ሰራዊት አባላት ተወካዮች ያጋጠሟቸውን የጦር ሜዳ አሳዛኝ፣ አስደናቂ፣ አስደማሚ፣ አሳፋሪ የጁንታውን ተግባራትን ያቀረቡ ሲሆን፤ መድረኩ እጅግ አሳዛኝ፣ አስተማሪና ታሪካዊ ሆኖ ለማለፍ በቅቷል።የመርሐ ግብሩ አዘጋጅ የኢትዮጵያ ፕሬስ ድርጅት ዋና ስራ አስፈጻሚ አቶ ጌትነት ታደሰ በበኩላቸው እንደገለጹት፤ ይህን መድረክ ማዘጋጀት ያስፈለገው የጥፋት ኃይሉ ባደረሰው አገር የማፍረስና ሉዓላዊነትን የማጥፋት ተግባርን የመከተውን ሰራዊታችንና ከጎኑ የተሰለፉ ጋዜጠኞችን በማመስገን እውቅናና የምስክር ወረቀት ለመስጠት በማሰብ ሲሆን፤ ይህም የድርጅቱን 80ኛ ዓመት በምናከብርበት በዚህ ወቅት እንደመሆኑ መሰል መርሀ ግብሮች የሚቀጥሉ ይሆናል።በፕሮግራሙ ላይ ከፍተኛ የመንግስት ባለስልጣናት፣ የመገናኛ ብዙኃን ባለሙያዎች፣ ጥሪ የተደረገላቸው እንግዶች የተገኙ ሲሆን፤ በኢትዮ-ኤርትራ ጦርነት ወቅት በጦር ሜዳ ለተሰው ጋዜጠኞች፤ ፎቶ ጋዜጠኛ ዘውዱ ጥላሁን ከኢትዮጵያ ፕሬስ ድርጅት፣ ሀይሉ ለገሰ እና ዋሲሁን ገብረ ሚካኤል ከኢትዮጵያ ብሮድካስቲንግ ኮርፖሬሽን ታውሰዋል።አዲስ ዘመን ህዳር
30/2013